אנחנו מצפים לכל כך הרבה מהממשלה שלנו, בכל הנוגע לטיפול במשבר הנדל"ן ובכלל, אבל אולי הגיע הזמן להבין שהממשלה הפכה בסה"כ לשחקן די משני. בזמן שרבים מראשי הרשויות המקומיות מדברים על הכוח שעובר לשלטון המקומי, הודה השבוע ראש עיריית באר שבע, רוביק דנילוביץ', שגם העיריות כבר אינן שחקן ראשי בהצגה (למרות שגם הוא הדגיש כי "הערים בכל העולם הופכות הרבה יותר דומיננטיות מהממשלות. לא יותר חשובות, אלא יותר דומיננטיות").
מבחינת דנילוביץ', גם הממשלה וגם ראשי הרשויות המקומיות פשוט נתקעו מאחור, ואילו השוק הפרטי הוא שמחולל את השינויים הגדולים שבאו ושעוד יבואו. "בעידן של היום, בארץ ובעולם, כללי המשחק השתנו", אמר ראש העיר הנמרץ של בירת הנגב, בכנס השלטון המקומי בתל אביב. "פעם ממשלות וראשי ערים חוללו שינויים וקבעו סדר יום. היום אנחנו כבר לא השחקנים המרכזיים. העולם השתנה וכגופים בירוקרטיים, אנחנו לא יכולים לעמוד בקצב שבו העולם מתנהל ומתקדם".
במשך שנים אנחנו טוענים במידה רבה של צדק שתחום הנדל"ן נשלט על ידי הממשלה. זכויות הבנייה, יעודי הקרקע, חוקי התכנון והבנייה, המיסוי, ואפילו מרבית הקרקעות הפנויות נמצאות בידי השלטון המרכזי והמקומי. ואף על פי כן, למרות השליטה הכמעט מוחלטת בפרמטרים הכי קריטיים, העשורים האחרונים מוכיחים שהשינוי – גם הנדל"ני - מגיע בעיקר מלמטה. המחשב ואחריו הסמרטפון שינו את סביבת העבודה ואת הצורך במשרד יותר מכל חקיקה וכל יעוד קרקע; האינטרנט והמסחר המקוון משנים את מתחמי הקניות; המכונית האוטונומית תגדיר בקרוב מחדש את המרחב הציבורי, את רוחב הכבישים, את הצורך בחניונים וכו'; הטכנולוגיה מבטיחה לשנות סוף סוף את שיטות הבנייה שלנו, שלא השתנו הרבה באלפי השנים האחרונות ועוד ועוד.
מי שחושב שהוא יודע איך יראו הדירות שלנו, איפה נעבוד, איפה נעשה קניות ואיך נגיע ממקום למקום בעוד עשור או שניים לא מבין עד כמה מהפכת הטכנולוגיה משנה את המציאות ואת כל מה שהכרנו.
"חוץ מציוצים בטוויטר", אמר ראש עיריית בר שבע, " שמישהו יאמר לי, איזה החלטה חשובה קיבלו מנהיגי העולם בעשורים האחרונים. מי שמחליט היום איך יראה העולם הם האנשים שאין להם כבלים ואין עליהם מגבלות בירוקרטיה. אנשי מדע, טכנולוגיה, תרבות". שיהיה להם בהצלחה, ושהממשלה וראשי הערים בעיקר לא יפריעו.